Lucas Bernoulli
Dr Lucas Bernoulli-Gries (* 19. April 1907 z Berlin; † Oktober 1976 z Basel) isch e Schwiizer Architekt und Politiker (LdU) us der Familiedynastie Bernoulli gsi.

As Sohn vom Architekt Hans Bernoulli isch dr Lucas mit fünf Johr nach Basel zoge, won er s Humanischtische Gymnasium und di Oberi Realschuel bsuecht het. A de Technische Hochschuele vo Berlin-Charlottenburg und Münche het er Architektur schtudiert und het denn as Architekt z Berlin, Paris und z Zürich gschaffed. Ab 1940 het er a der Allgmeine Gwärbschuel Basel as Lehrer für konschtruktivs Zeichne gschafft. Vo 1960 bis 1963 isch dr Bernoulli Presidänt vo dr Basler Schuelsynode gsi.

Dr Bernoulli isch der Partei vo sim Vater bidrätte, em Landesring vo de Unabhängige (LdU), für die er vo 1941 bis 1944, vo 1950 bis 1953, vo 1956 bis 1968 und in de 1970er Johr as Freiwirtschaftler Mitglied im Grosse Rat vom Kanton Basel-Stadt gsi isch und in verschidne Kommissione mitgwirkt het. In sinere Wohngmeind Rieche isch er vo 1966 bis 1974 Mitglid vom Witere Gmeindrot gsi. Zwüsche 1966 und 1969 isch er z Basel au Partei- bzw. Fraktionspresidänt vo sinere Partei gsi.

Literatur 
 Gustaf Adolf Wanner: Lucas Bernoulli zum Gedenken. In: Basler Nachrichten, 7. Oktober 1976.
 ef: Lucas Bernoulli 60jährig. In: National-Zeitung, 19. April 1967.

Weblink 
 Lucas Bernoulli im Staatsarchiv Basel-Stadt.

Einzelnochwiis 

Archidekt z Baasel
Basler Kantonalpolitiker
LdU-Mitgliid
Bernoulli
Schwiizer
Maa